Súradnice: 42°08′51″S 24°45′14″V﻿ / ﻿42,14750°S 24,75389°V﻿ / 42.14750; 24.75389

**Slavejkovova škola** (bulh. Славейковото училище – *Slavejkovoto učilište*), **Škola P. R. Slavejkova** (bulh. Училище на П. Р. Славейков – *Učilište na P. R. Slavejkov*), je obrodenecký meštiansky dom a škola v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka národného významu. Patrí medzi kultúrne pamiatky v Plovdive, ktoré boli vybrané pre digitalizáciu v rámci projektu, ktorý bol spolufinancovaný Európskou úniou.

Lokalita
--------

Slavejkovova škola leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „P. R. Slavejkov" (bulh. улица „П. Р. Славейков", doslova *ulica P. R. Slavejkova*) č. 5.

Dejiny
------

Dom bol postavený v druhej polovici 19. storočia. Budovu nechal postaviť grécky obchodník Pančidis. V rokoch 1881 – 1883 v budove učil a býval (rovnako zároveň býval a učil aj v neďalekom tzv. Slavejkovovom dome) aj s rodinou bulharský učiteľ, spisovateľ, básnik, folklorista a politik Petko Račov Slavejkov.

V 20. storočí bola budova nejaký čas sídlom pobočky Bulharského turistického zväzu, pričom pôsobila aj ako turistická ubytovňa. V roku 1995 bol budove pridelený štatút kultúrnej pamiatky národného významu.

V súčasnosti (2023) je dom jednou z budov využívaných plovdivskou *Akadémiou hudby, tanca a výtvarných umení* (bulh. Академия за музикално, танцово и изобразително изкуство – *Akademija za muzikalno, tancovo i izobrazitelno izkustvo*), tzv. ANTIMu.

Charakteristika
---------------

Dom je predstaviteľom bulharského obrodeneckého baroka, pričom predstavuje dom plovdivského typu. Budova je dvojposchodová. Zaujímavé je točité kamenné schodisko, ktoré vedie z dvora k portiku pred vchodom do domu a dosahuje do výšky celkovo dvoch metrov.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č. 4 z roku 1995, pričom ako dôvod ochrany boli stanovené architektonicko-staviteľská, umelecká, ako aj historická hodnota budovy. Názov budovy ako je uvedený na zozname kultúrnych pamiatok národného významu je *Učilište na P. R. Slavejkov* (bulh. Училище на П. Р. Славейков, doslova *Škola P. R. Slavejkova*).

Zaujímavosť
-----------

* V dome napísal spisovateľ Genčo Stoev druhý diel svojho diela *Cenata na zlatoto* (bulh. Цената на златото, doslova *Cena zlata*), ako aj román *Ciklopăt* (bulh. Циклопът, doslova *Cyklocesta*).

Galéria
-------

* pohľad k budove z juhovýchodupohľad k budove z juhovýchodu
* budova z juhovýchodubudova z juhovýchodu
* centrálna časť východnej fasádycentrálna časť východnej fasády
* detail z východnej fasádydetail z východnej fasády
* detail z východnej fasádydetail z východnej fasády
* vrchná časť východnej fasádyvrchná časť východnej fasády
* pamätná tabuľa P. R. Slavejkovapamätná tabuľa P. R. Slavejkova
* informačná tabuľa na budoveinformačná tabuľa na budove

Referencie
----------

1. 1 2 3   *Недвижимо културно наследство* [online]. digital.plovdiv.bg, [cit. 2023-04-17]. Dostupné online.
2. 1 2  Капана.БГ. *Красивото „Славейково училище" в Стария град вече е опасна сграда* [online]. kapana.bg, 2019-10-22, [cit. 2023-04-17]. Dostupné online.
3. 1 2 3 4 5 6 7   *Министерство на културата на Република България* [online]. mc.government.bg, [cit. 2023-04-11]. Dostupné online.
4. ↑   *Дигитализират недвижимото културно наследство на Пловдив* [online]. gradat.bg, 2015-12-28, [cit. 2023-04-15]. Dostupné online.
5. 1 2  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 255. (po bulharsky)
6. 1 2 3 4 5 6  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 42. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Slavejkovova škola (Plovdiv)**